SL Uradni list Evropske unije C 229/43

Objava vloge v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

2013/C 229/11

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper vlogo.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

„ANTEP BAKLAVASI“/„GAZİANTEP BAKLAVASI“

ES št.: TR-PGI-0005-0781-10.07.2009

ZGO ( X ) ZOP ( )

1. Ime

„Antep Baklavası“/„Gaziantep Baklavası“

2. Država članica ali tretja država

Turčija

3. Opis kmetijskega proizvoda ali živila

3.1 Vrsta proizvoda

Skupina 2.4 Kruh, fino pecivo, slaščice in drugi pekovski izdelki

3.2 Opis proizvoda, za katerega se uporablja ime iz 1. točke

„Antep Baklavası“/„Gaziantep Baklavası“ je sladko pecivo, narejeno iz plasti vlečenega testa, polnjeno s kremo iz pšeničnega zdroba in pistacije antep ter osladkano s sirupom.

Povprečni odstotek osnovnih surovin mora odvisno od komercialnega tipa (suho ali sveže) znašati (dovoljeno odstopanje ± 3 %):

Običajno (sveže) Suho Testo 25 % 30 % Pistacija antep (Antep fıstığı): 10 %–11 % 10 %–11 % Krema iz pšeničnega zdroba 12 %–13 % — Navadno maslo 15 %–20 % 20 %–25 % Sirup 35 %–36 % 35 %–36 %

Razlika med suho in svežo baklavo je v tem, da prva ne vključuje kreme iz pšeničnega zdroba.

Značilnosti baklave „Antep Baklavası“/„Gaziantep Baklavası“:

vonj: vonj ji dajeta pistacija antep (Antep fıstığı) in navadno maslo;

barva: površina baklave „Antep Baklavası“/„Gaziantep Baklavası“ je zlato rumena, spodnji del pa temno zelen zaradi pistacije antep (Antep fıstığı);

tekstura: zgornji del je polhrustljav zaradi plasti testa. Spodnji del je sirupast;

oblika: proizvod je treba razrezati pred pečenjem. Rezine so lahko različnih oblik, po navadi pa so v obliki pravokotnikov, rombov, trikotnikov ali kvadratov ali v obliki korenčka (dolgi trikotni koščki od sredine proti robu okroglega pladnja).

3.3 Surovine (samo za predelane proizvode)

Sestavine baklave „Antep Baklavası“/„Gaziantep Baklavası“:

— pistacija antep (Antep fıstığı): uporaba pistacije antep je za baklavo „Antep Baklavası“/„Gaziantep Baklavası“ obvezna. Pistacija antep, ki je značilna za provinco Gaziantep, je v Turčiji registriran kmetijski proizvod. Je temno zelena z močno aromo. V skladu s specifikacijami proizvoda se lahko uporabi pet vrst pistacije, ki je podolgovate, ovalne ali okrogle oblike in temno zelena. Vsebnost beljakovin znaša od 21,77 % do 23,77 %, vsebnost maščob pa od 56,27 % do 59,89 %. Pistacija antep se lahko naseklja na večje ali manjše koščke,

— navadno maslo: 99,9 % čistega masla iz mleka ter brez soli in drugih dodatkov,

— krema iz pšeničnega zdroba (uporabi se samo za „običajen“ (svež) proizvod): mleko se segreje od 105 °C–108 °C in doda pšenični zdrob (100 g pšeničnega zdroba na 1 kg mleka). Zmes se segreva do 100 °C, dokler se ne strdi, nato se jo pusti ohladiti,

— moka: iz trde pšenice,

— škrob: pšenični škrob,

— sirup: iz sladkorja ali sladila (za sladkorne bolnike). Na en kilogram zmesi za baklavo se doda približno 350 g–360 g sirupa. Med se ne sme uporabiti,

— jajca: tri jajca na en kilogram moke (za pripravo testa),

— sol: 10 g kamene soli na en kilogram moke (za pripravo testa).

3.4 Krma (samo za proizvode živalskega izvora)

—

3.5 Posebni proizvodni postopki, ki jih je treba izvajati na opredeljenem geografskem območju

Priprava testa, izdelava in pečenje baklave.

3.6 Posebna pravila za rezanje, ribanje, pakiranje itn.

Baklava „Antep Baklavası“/„Gaziantep Baklavası“ se lahko prodaja po teži ali po delih na pladnjih ali zapakirana. Če se zapakira, se uporabijo kartonske škatle, ki morajo biti obložene s tanko folijo ali podobnim vodoodpornim materialom. Na embalaži se lahko navede opomba glede predlagane postrežbe „Isıtarak servis yapını“ („pred uporabo segrejte“).

3.7 Posebna pravila za označevanje

Če se baklava „Antep Baklavası“/„Gaziantep Baklavası“ prodaja v suhi obliki, mora biti na embalaži naveden izraz kuru (suha).

Na vidni površini embalaže morajo biti nameščene etikete z izrazi „ZGO“ in „Antep Baklavası“ ali „Gaziantep Baklavası“ ter naslednji logotip:

4. Kratka opredelitev geografskega območja

Proizvodno območje vključuje celotno provinco Gaziantep na jugovzhodu Anatolije. Provinca meji na jugu na Sirijo, na vzhodu na Birecik in Halfeti, na severovzhodu na Adiyaman. na severu na Kahramanmaras, na zahodu na Osmaniye in na jugozahodu na Hatay.

5. Povezanost z geografskim območjem

5.1 Posebnosti geografskega območja

Provinca Gaziantep je središče gojenja pistacije v Turčiji. V Turčiji pistacije imenujejo antep fıstığı (pistacija antep), ker je mesto Gaziantep posodilo svoje ime turški besedi za pistacijo.

V Gaziantepu že stoletja v prehrani pripravljajo in uporabljajo proizvode iz pistacije antep.

Izkušnje pekov:

priprava testa za baklavo, njegovo razvaljanje in tanjšanje, posipanje škroba med sloje, polaganje plasti na pladenj, premazovanje s kremo in pistacijo antep, razrez baklave na enake rezine, premaz z navadnim maslom, pečenje in dodajanje sirupa – za vse to je potrebna velika spretnost. Baklavo „Antep Baklavası“/„Gaziantep Baklavası“ morajo pripraviti in speči peki, ki so pridobili navedene spretnosti na območju Gaziantepa.

5.2 Posebnosti proizvoda

„Antep Baklavası“/„Gaziantep Baklavası“ se od drugih baklav razlikuje po svetli zlato rumeni barvi, teksturi, strukturi in temno zelenem spodnjem delu. Glavna razlika pa je v okusu in aromi pistacij antep in navadnega masla.

Za pripravo baklave „Antep Baklavası“/„Gaziantep Baklavası“ je potrebna velika spretnost.

Sloves baklave „Antep Baklavası“/„Gaziantep Baklavası“ temelji na kombinaciji bogatih sestavin in postopka ročne peke, ki ga uporabljajo izkušeni peki. Pred zaužitjem prevladuje čisti vonj masla. Dobro pripravljena baklava se v ustih takoj stopi. To so najpomembnejše posebne značilnosti baklave „Antep Baklavası“/„Gaziantep Baklavası“.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali značilnostjo proizvoda (pri ZGO)

Baklava „Antep Baklavası“/„Gaziantep Baklavası“ iz Gaziantepa je že od 19. stoletja zelo cenjena zaradi značilnega načina proizvodnje, posebnih značilnosti sestavin in ročnega postopka peke izkušenih pekov. Baklavo „Antep Baklavası“/„Gaziantep Baklavası“ je od sedemdesetih let devetnajstega stoletja naprej tradicionalno izdelovalo več generacij znanih družin.

Najpomembnejša surovina je pistacija antep (Antep fıstığı), ki je registriran kmetijski proizvod v Turčiji. Njena močna okus in aroma sta ohranjena v končnem izdelku, spodnjemu delu baklave „Antep Baklavası“/„Gaziantep Baklavası“ pa daje temno zeleno barvo.

Baklava „Antep Baklavası“/„Gaziantep Baklavası“ je predstavljena v knjigah o provinci Gaziantep in turški kuhinji ter v brošurah Ministrstva za kulturo in turizem o tej provinci.

V knjigi Gaziantep Folklorundan Notlar (Zapisi o folklori Gaziantepa), ki jo je leta 1959 napisal raziskovalec iz Gaziantepa, je na strani 86 navedeno, da „pistacije uporabljajo izdelovalci baklave“. Knjiga vsebuje tudi zgodbo (na strani 87) o potovanju turškega ministra za zdravje v Gaziantep. Potem ko so mu postregli juho s pistacijo, riž s pistacijo, baklavo s pistacijo in končno pistacijev sladoled, se je pošalil: „Ali lahko, prosim, dobim kozarec vode brez pistacije?“.

V izdaji popotniškega vodnika Frommer’s Turkey (Lynn A. Levine, 2001; John Wiley & Sons) iz leta 2001 je navedeno, da „upravičeni sloves Gazientepa temelji predvsem na njegovi čudoviti baklavi. V mestu z več kot 500-timi pekarnami baklav je zlasti septembra med obiranjem pistacije pohajkovanje od ene do druge nekaj, kar morate doživeti.“

Tudi v knjigi Kuhanje po turško (Cooking the Turkish Way, Kari Cornell, 2004) je navedeno (na strani 14), da je vzhodno-anatolsko mesto Gaziantep znano po svojih pistacijah in sirupasto sladki baklavi.

Sklic na objavo specifikacije

(Člen 5(7) Uredbe (ES) št. 510/2006 (3))

Turška vlada je začela nacionalni postopek ugovora z objavo registracije za priznanje baklave „Antep Baklavası“/„Gaziantep Baklavası“ kot proizvoda z ZGO v Uradnem listu Turške republike št. 26505 z dne 27. aprila 2007.

Celotno besedilo proizvodne specifikacije je na voljo na spletni strani Turškega patentnega inštituta:

http://www.turkpatent.gov.tr/portal/default_en.jsp?sayfa=172 (izberite „Antep Baklavası“/„Gaziantep Baklavası“).

(1) UL L 343, 14.12.2012, str. 1.

(2) Nadomeščena z Uredbo (EU) št. 1151/2012.

(3) Prim. opombo 2.